Margaret Taylor

Margaret «Peggy» Mackall Smith Taylor (født 21. september 1788 i Calvert County i Maryland, død 14. august 1852) var USAs førstedame fra 1849 til 1850, i egenskap av å være gift med president Zachary Taylor.

Biografi
Hun vokste opp i en velstående plantasjeeierfamilie i Maryland som datter av Walther Smith og Ann Mackall. Hun ble oppdratt som en sterkt troende, anglikansk kristen. I 1809 besøkte hun sin søster i nærheten av Louisville i Kentucky, og ble introdusert for løytnant Zachary Taylor fra Louisville, som var hjemme på permisjon. De giftet seg i juni 1810. 

Ekteparet bodde ved ulike garnisoner de neste 35 årene, og fikk seks barn. To døtre døde som barn av infeksjonssykdom i 1820. Datteren Sarah Knox Taylor giftet seg i juni 1835 med offiser og senere politiker Jefferson Davis, men døde av malaria tre måneder senere, 21 år gammel. Døtrene Mary Elizabeth Taylor og Ann Margaret Mackall Taylor giftet seg begge med offiserer. Sønnen Richard Taylor var general i konføderasjonens hær under den amerikanske borgerkrigen.

Margaret Taylor ønsket ikke at Zachary Taylor skulle bli valgt til president, og når han ble det, overlot hun til den 22 år gamle datteren Mary Elizabeth å utøve vertinnerollen i Det hvite hus. Etter ektemannens plutselige død i juli 1850, ble Margaret Taylors helbred raskt dårligere, og hun bodde hos datteren til sin død to år senere.

Referanser 

USAs førstedamer
Personer fra Calvert County i Maryland
Fødsler i 1788
Dødsfall i 1852